b'\n_START_ARTICLE_\nNiels Larsen Stevns\n_START_SECTION_\nTidlige \xc3\xa5r\n_START_PARAGRAPH_\nStevns blev f\xc3\xb8dt i landsbyen Gevn\xc3\xb8, hvor hans far var tr\xc3\xa6skomager og t\xc3\xa6kkemand. Det var meget beskedne k\xc3\xa5r, og n\xc3\xb8jsomheden fulgte Stevns gennem hele livet, ligesom en inderlig tro p\xc3\xa5 Gud. Allerede som dreng viste Stevns talent for tr\xc3\xa6sk\xc3\xa6rerarbejde, som han fik mulighed for at udvikle under et l\xc3\xa6ngere sygdomsforl\xc3\xb8b i 12-\xc3\xa5rs-alderen. Her begyndte ideen om at blive kunstner at forme sig i drengens hoved, og som 18-\xc3\xa5rig tog han et husflidskursus og vandt et s\xc3\xa6t snittejern ved en lokal konkurrence.\n_START_SECTION_\nUddannelse\n_START_PARAGRAPH_\nEfter et ophold p\xc3\xa5 Vallekilde H\xc3\xb8jskole 1883-84 drog han til K\xc3\xb8benhavn, hvor han gik p\xc3\xa5 teknisk skole hos Holger Gr\xc3\xb8nvold, og uddannede sig som malersvend i et dekorationsmalerfirma for at tjene til dagen og vejen. I 1886 blev han optaget p\xc3\xa5 Kunstakademiet, hvor han gik 1886-1887 og 1892-1894. Sidel\xc3\xb8bende gik han p\xc3\xa5 Zahrtmanns malerskole 1888-1897, og her fik han sit tilnavn "Stevns" efter sin f\xc3\xb8deegn. Zahrtmann instruerede sine elever i at finde deres eget udtryk, og han st\xc3\xb8ttede Stevns ved ogs\xc3\xa5 at k\xc3\xb8be et af hans malerier (Kristus og Peter). P\xc3\xa5 Zahrtmanns skole gik ogs\xc3\xa5 Poul S. Christiansen, som blev en n\xc3\xa6r ven, og Johannes Larsen, Fritz Syberg og Peter Hansen, som skulle komme til at g\xc3\xa5 under tilnavnet Fynbomalerne.\n_START_SECTION_\nRejser\n_START_PARAGRAPH_\nStevns var p\xc3\xa5 flere studierejser til Frankrig og Italien, hvor han bl.a. malede landskaber. I 1922 var han i Cagnes-sur-Mer, hvor han arbejdede side om side med Axel Salto, Karl Larsen, Svend Johansen og Vilhelm Lundstr\xc3\xb8m. Det st\xc3\xa6rke sydeurop\xc3\xa6iske lys fascinerede Stevns. Som inderligt troende grundtvigianer opfattede han lyset som selve Guds tilstedev\xc3\xa6relse i verden. Han malede mange religi\xc3\xb8se billeder i sin karakteristiske modernistiske stil, fx v\xc3\xa6rket Kristus og Zak\xc3\xa6us fra 1913, der kan opleves p\xc3\xa5 Randers Kunstmuseum samt altertavlen Kristus og Nikodemus fra 1918, der blev udf\xc3\xb8rt til Vrensted Kirke ved Hj\xc3\xb8rring. Stevns var ogs\xc3\xa5 p\xc3\xa5 flere rundrejser i Danmark i forbindelse med bestillingsopgaver fra kirker og kulturinstitutioner.\n_START_SECTION_\nUdsmykningsopgaver\n_START_PARAGRAPH_\nStevns fik ogs\xc3\xa5 selv store udsmykningsopgaver, som han jo havde erfaring med fra Viborg Domkirke. Han dekorerede bl.a. mindehallen ved H.C. Andersens Hus i Odense 1931-1932 med freskomotiver fra Mit Livs Eventyr samt l\xc3\xa6sesalen p\xc3\xa5 centralbiblioteket i Hj\xc3\xb8rring, som i dag huser en af Sparekassen Vendsyssels filialer. Blandt Stevns\' inspirationskilder kan n\xc3\xa6vnes gr\xc3\xa6sk arkaisk kunst samt van Gogh og C\xc3\xa9zanne. Blandt hans oliemalerier findes ogs\xc3\xa5 et mere abstrakt udtryk, fx Have. Regnvejr. Dyreborg fra 1933 og Pilehegn ved Borup fra 1935 (Statens Museum for Kunst) samt i det sene selvportr\xc3\xa6t fra 1941 (Statens Museum for Kunst). Et af hans mest kendte v\xc3\xa6rker er Skov ved Bagsv\xc3\xa6rd S\xc3\xb8 (Statens Museum for Kunst) fra 1941. Han lavede ogs\xc3\xa5 flere mindesm\xc3\xa6rker, altertavler, gravm\xc3\xa6ler og akvareller, og illustrerede desuden H.C. Andersens Mit Livs Eventyr, som udkom i en pragtudgave i 1943._NEWLINE_Fra 1905 udstillede Stevns som medlem af Den Frie Udstilling, og i 1933 modtog han Thorvaldsen Medaillen. P\xc3\xa5 sine udstillinger brugte han blot efternavnet Stevns._NEWLINE_Stevns malede sine sidste landskaber i sommeren 1941 i Bagsv\xc3\xa6rd og d\xc3\xb8de den 27. september. Han blev bisat fra Immanuelskirken i K\xc3\xb8benhavn, og er begravet p\xc3\xa5 Solbjerg Parkkirkeg\xc3\xa5rd p\xc3\xa5 Frederiksberg.'